GGC อวดกำไร Q3 โตกระฉูด 244 ลบ. รับรายได้เมทิลเอสเทอร์-แฟตตี้แอลกอฮอล์หนุน
GGC โชว์กำไรไตรมาส 3 โต 144% แตะ 244 ลบ. จากรายได้ผลิตภัณฑ์เมทิลเอสเทอร์เพิ่มขึ้น 16% และรายได้ผลิตภัณฑ์แฟตตี้แอลกอฮอล์เพิ่มขึ้น 71%
5 พ.ย. 2564

บริษัท โกลบอลกรีนเคมิคอล จำกัด (มหาชน) หรือ GGC รายงานผลการดำเนินงานงวดไตรมาส 3 และงวด 9 เดือนแรก สิ้นสุด วันที่ 30 กันยายน 2564 ดังนี้

สำหรับผลประกอบการประจำไตรมาส 3/2564 บริษัทฯ มีรายได้จากการขายรวมทั้งหมด 4,986 ล้านบาท ปรับเพิ่มขึ้นจากไตรมาส 3/2563 ร้อยละ 30 และมี Adjusted EBITDA จำนวน 327 ล้านบาท เพิ่มขึ้นจากปีที่ผ่านมาร้อยละ 5
ทั้งนี้บริษัทฯ รับรู้ผลกระทบจาก Stock Gain &amp; NRV จำนวน 132 ล้านบาท ส่งผลให้ในไตรมาส 3/2564 บริษัทฯ มีกำไรสุทธิจำนวน 244 ล้านบาท (0.24 บาท/หุ้น) เพิ่มขึ้นจากไตรมาส 3/2563 จำนวน 145 ล้านบาท หรือคิดเป็นร้อยละ 146
ส่วนของผลการดำเนินงาน 9 เดือนแรกของปี 2564 เปรียบเทียบกับช่วงเวลาเดียวกันของปีที่ผ่านมา บริษัทฯ มีรายได้จากการขาย จำนวน 14,762 ล้านบาท หรือคิดเป็นเพิ่มขึ้นร้อยละ 13 มี EBITDA จำนวน 928 ล้านบาท เพิ่มขึ้นร้อยละ 98 และมี Adjusted EBITDA จำนวน 753 ล้านบาท ลดลงร้อยละ 8 ทำให้ในช่วง 9 เดือนแรกของปี 2564 บริษัทฯ มีกำไรสุทธิปรับตัวเป็นบวก อยู่ที่ 418 ล้านบาท จาก 9 เดือนแรกของปี 2563 ที่มีขาดทุนสุทธิ 6 ล้านบาท
นอกจากนี้กลุ่มธุรกิจเมทิลเอสเทอร์ ในไตรมาส 3/2564 ปริมาณการขายเมทิลเอสเทอร์ปรับตัวลดลงร้อยละ 29 เมื่อเปรียบเทียบกับไตรมาส 3/2563 มาอยู่ที่ 75,228 ตัน เป็นผลกระทบจากสถานการณ์การแพร่ระบาดของไวรัส COVID-19 ระลอก 4 ที่รุนแรง ทำให้ภาครัฐต้องขยายระยะเวลาพ.ร.ก.ฉุกเฉิน ไปจนถึงสิ้นเดือนสิงหาคม ประกอบกันกับเข้าสู่ช่วงฤดูมรสุม ส่งผลให้ความต้องการใช้ดีเซลในภาคพลังงานลดน้อยลง
รวมถึงนโยบายของภาครัฐที่มีการผลักดันการใช้ไบโอดีเซล B10 เป็นดีเซลเกรดหลักของประเทศทดแทน B7 นั้น ยังไม่ได้รับการตอบรับมากนัก ด้านราคาเฉลี่ยผลิตภัณฑ์เมทิลเอสเทอร์ปรับตัวเพิ่มขึ้น ตามราคาน้ำมันปาล์มดิบที่เป็นวัตถุดิบหลัก เนื่องจากปริมาณสต๊อกของประเทศที่ลดต่ำลงจากระดับ 448,771 ตันในช่วงเวลาเดียวกันของปีก่อนหน้า มาอยู่ที่ระดับ 287,069 ตัน ณ สิ้นไตรมาส 3/2564 เป็นผลจากที่ผลผลิตไม่ออกตามฤดูกาล อีกทั้งราคาวัตถุดิบในต่างประเทศสูงกว่าในประเทศ จึงทำให้มีการส่งออกมากขึ้น อย่างไรก็ตาม บริษัทฯ รับรู้รายได้จากการขายของธุรกิจผลิตภัณฑ์เมทิลเอสเทอร์เพิ่มขึ้นร้อยละ 16 เมื่อเปรียบเทียบกับไตรมาสเดียวกันของปีที่ผ่านมา
ด้านกลุ่มธุรกิจแฟตตี้แอลกอฮอล์ ในไตรมาส 3/2564 ปริมาณการขายแฟตตี้แอลกอฮอล์ปรับตัวเพิ่มขึ้นร้อยละ 8 เมื่อเปรียบเทียบกับไตรมาส 3/2563 เนื่องจากมีการ Shut down เพื่อเปลี่ยน Catalyst ในช่วงวันที่ 1 – 14 กันยายน ปี 2563 และแก้ปัญหาของอุปกรณ์ ทำให้ช่วงดังกล่าวไม่สามารถผลิตได้เต็มกำลัง
ขณะที่ราคาเฉลี่ยผลิตภัณฑ์แฟตตี้แอลกอฮอล์ปรับ เพิ่มขึ้นถึงร้อยละ 50 ตามการปรับตัวเพิ่มขึ้นของราคาวัตถุดิบ เนื่องจากปริมาณสต๊อกน้ำมันเมล็ดในปาล์มดิบในตลาดต่างประเทศลดลงจากปีก่อน จากการเกิดภาวะการขาดแคลนแรงงานเข้าไปเก็บเกี่ยวผลผลิต อันเป็นผลสืบเนื่องจากสถานการณ์การแพร่ระบาดของไวรัส COVID-19 ทำให้มีผลผลิตออกสู่ท้องตลาดน้อยลง จากปัจจัยดังกล่าว ส่งผลให้บริษัทฯ รับรู้รายได้จากการขายของธุรกิจผลิตภัณฑ์แฟตตี้แอลกอฮอล์เพิ่มขึ้นร้อยละ 71 เมื่อเปรียบเทียบกับไตรมาสเดียวกันของปีที่ผ่านมา
 